钦定古今图书集成/明伦汇编/官常典/第629卷 > 蒲以怿
## 钦定古今图书集成/明伦汇编/官常典/第629卷 > 蒲以怿

按《永明县志》：“以怿字德台。生而清臞有劲骨，束发攻
举子业，辄冠军。督学使者邹迪光负人伦鉴，较士湖
南，得以怿卷，大奇之，拔第一，贡于朝，授四川盐亭令。
为政左礼让，右科条，不袭因仍苟且之治。疏盐艘，减
运木，民食其福。间当簿书之暇，率诸孝秀课文讲艺，
亹亹勿倦。三年，转常州别驾，摄府篆，益加砥砺。当受”
事之日，筦掾持藏金数百两相饷，谓“此公帑无名物，
应得归诸私橐。”以怿叱曰：“纤毫皆民膏脂，安得若累
累者，以无名取之，以无名入之乎！”其清操峻节如此。
至事亲纯孝，人无间言。每遇父母忌日临祭，必缟服
哀泣，终身之慕，八十年如一日云。